ועדת העלייה, הקליטה והתפוצות, כנסת 23, פרוטוקול מספר 51, 2020-09-14 10:30

דוד ביטן: אנחנו פותחים את הישיבה, הנושא על סדר היום הוא השוואת תנאי משרתי השירות הלאומי האזרחי לתנאי החיילים הבודדים.

דוד ביטן: ישיבת המשך לדיון שהתקיים ב-12 באוגוסט 2020.

דוד ביטן: בדיון הקודם צוין כי 160 מתנדבות עולות בודדות ללא עורף משפחתי מתנדבות בארץ, כ-20% מהן ממשיכות לשנה שנייה.

דוד ביטן: במסגרת הזאת ראינו שאין השוואת תנאים, ויותר גרוע מזה, מבחינת המגורים שלהן, הן חיות 12 בנות בדירה, שזה דבר שהוא לא ייתכן.

דוד ביטן: ביקשנו לשפר את התנאים, ביקשנו עלות תקציבית, קיבלנו עלות תקציבים של 9.5 מיליון שקל לשנה.

דוד ביטן: סך הכול בוא נגיד לתקופה הזאת, עד סוף 2020 מדובר במיליון שקל, לא יותר.

דוד ביטן: דיברתי עם שר האוצר, ביקשתי שיכניסו את זה לתקציב שהיה עכשיו, שאושר.

דוד ביטן: האמת שאני לא יודע אם זה נכנס או לא.

דוד ביטן: אמרו לי שזה נפתר, אבל תכלס – זה נפתר, הוא שם תקציב בצד לדברים האלה, אבל בגלל שלא היינו פה אז לא קיבלתי – היום אני אדע איך מתכוונים להעביר את התקציב הזה.

דוד ביטן: אני מקווה שזה ייפתר ואז פתרנו את הבעיה.

אלעזר שטרן: מאיפה קבעת 20% ממשיכים?

אלעזר שטרן: כתוב פה 35% ממשיכות לשנה שנייה.

דוד ביטן: זה מה שכתבו לי.

שלומית אבינח: בדיון הקודם נאמר ומנתוני 'נפש בנפש' ש-20% ממשיכות לשנה שנייה.

אלעזר שטרן: כאן כתוב 35%.

דוד ביטן: איפה כתוב?

אלעזר שטרן: בדף.

דוד ביטן: בדף שלהם?

אלעזר שטרן: כן.

דוד ביטן: אז אוקיי, מה שמנהלת הוועדה שלנו החליטה שזה 20%.

אלעזר שטרן: נראה לי, דרך אגב, הרבה יותר הגיוני.

דוד ביטן: בסדר, יותר מזה אין לי מה להגיד.

אלעזר שטרן: לא, 20% הרבה יותר הגיוני.

שלומית אבינח: 20% זה מה שאמרו.

דוד ביטן: ולקראת הדיון התקבלה התייחסות רשות השירות הלאומי האזרחי, אחת, סך התוספות התקציביות עבור 250 עולים, שהיום יש רק 180, זה 3.5 מיליון שקל לשנה, כדי לעשות את השיפורים שרצינו.

דוד ביטן: בימים אלה נכתב נוהל.

דוד ביטן: עוד לא סיימתם את הנוהל?

דוד ביטן: נוהל עולות בודדות שכתיבתו תסתיים לקראת אוקטובר.

דוד ביטן: מה כל כך?

ראובן פינסקי: אני אסביר במה זה כרוך.

דוד ביטן: דיברנו על זה בפעם שעברה.

ראובן פינסקי: לא בעיה לכתוב את הנוהל.

דוד ביטן: הנוהל יכלול סעיף שמתייחס לדיור חלופי בתקופת שיפוצים, האחריות על הגוף המוכר וחובת אירוח בחגים באחריות הגוף המוכר, כולל דיווח למִנהלת, פעילות של העמותות והרכזות עם המתנדבות, תדירות הביקורים, פעמיים בשבועיים בעמינדב, האגודה להתנדבות ובת עמי, פעם אחת בחודש בדירה לשלומית.

דוד ביטן: קביעת נוהל מגורים לשתי מיטות בכל חדר, הוספת ארון ארבע דלתות בכל חדר, ספה בסלון, מכונת כביסה בכל דירת עולות, השתתפות בעלות טיסה לחו"ל פעם אחת במשך שנתיים.

דוד ביטן: אין הגדרה חוקית של מתנדבת בודדה במשרד הביטחון, לפיכך הן לא זכאיות לסיוע בדיור ולפיכך לא קיבלו את שלושת מענקי הקורונה שקיבלו החיילים הבודדים.

דוד ביטן: אני מבין שאת זה אתה מתקן עכשיו?

ראובן פינסקי: מנסים לתקן, כן.

דוד ביטן: המִנהלת נענתה לבקשת הוועדה ותמנה ממונה עולות בודדות.

דוד ביטן: תקנות בעניין הבודדים ללא התניית הצורך בעלייה לישראל ממתינות לחתימת השר ולהעברתן לוועדת העבודה, הרווחה והבריאות בכנסת.

דוד ביטן: איזה שר, צחי הנגבי?

דוד ביטן: טוב, בבקשה, אתה רוצה להגיד משהו?

ראובן פינסקי: קודם כל תודה שוב על הדיון והעלאת הנושא הזה לסדר היום, זה חשוב.

ראובן פינסקי: תודה לך, אדוני היושב ראש ולחברי הוועדה, עצם זה שהכנסת מעלה דיון כזה מכניסה הרבה גורמים לטור, מאז גם חברת הכנסת מיכל קוטלר קבעה איתי פגישת מעקב תוך כדי ובאמת ניכר שהמטרה של הוועדה זה לסייע, אז תודה גדולה על העניין הזה.

ראובן פינסקי: הדברים שצריכים לקרות מורכבים ויש פה סדרה של כלים שלובים.

ראובן פינסקי: רגע לפני שאני נוגע בנושאים שצריך לשנות אני רק אומר, גם אחרי הדיון הקודם וגם בכלל, אנחנו מרכזים רשימה שמית של כל בודדות עם הפתרונות שלהן לראש השנה, מוודאים שיש להן מקום להיות ואם אין להן מקום להיות יש להן או ארוחות, או תקציב לארוחות וציוד בדירה של פלטה ומיחם ושתי עמותות התקינו בשבועיים האחרונים גם תוספת מזגנים כי ידעו שהבנות יצטרכו להיות בחג בדירות ושיהיה להן.

ראובן פינסקי: אז אנחנו ברמה של אקסל כזה, אנחנו לא שמים אותו פה בגלל צנעת הפרט, אבל עם שם של כל אחת מי הרכזת שלה ואיפה היא נמצאת, משפחה בהרצליה, חברים, נוסעת לבלגיה, אצל המנהלת שלה מהדסה וכו' וכו'.

ראובן פינסקי: אז אנחנו מקיימים מעקב.

ראובן פינסקי: כיוון שאנחנו במחסור גדול מאוד של תקנים אז אחת היועצות אצלי, אחת העוזרות של המנכ"ל, זה התפקיד שלה יחד עם מנהלת השירות ברשות והיא אחראית על העבודה מול העולים הבודדים.

ראובן פינסקי: אז זה לכל הדברים, כמובן וידאתי עם כל המנכ"לים שלקראת החג העסק מסודר, לכולן יש איפה להיות ונותנים תקציב מיוחד לעניין הזה, למרות, וצריך לומר את זה, לאורך כל השנים האלה העמותות נותנות הרבה יותר מהתעריף לעולות הבודדות והמדינה לא מתקצבת את זה.

ראובן פינסקי: אנחנו כאילו באים אליהם בטענות, אבל אנחנו אמרנו שאנחנו רוצים, אנחנו מתקצבים תעריף, התעריף זה ממוצע של שמונה בנות.

ראובן פינסקי: לכן לאור זה עשינו כמה דברים.

ראובן פינסקי: אחת, דיברתי לפני הוועדה דקה עם חבר הכנסת שטרן, כבר לפני שלושה שבועות קיימנו את הישיבה עם ראש מדור בודדים בצה"ל, למדנו את כל הנוהל, למדנו מה הם מקבלים ועשינו לזה אדפטציות לסיפור שלנו כשאצלנו, צריך לזכור, שני דברים משמעותיים בהקשר הזה, אחת, אין חובה אצלנו, זאת אומרת היא לא חייבת להיות שלוש שנים ולכן אנחנו מודדים פר שנה את כל הדברים של ימי חופשה וכו', ושתיים, אני לא מציב אותה בגוף מפעיל.

ראובן פינסקי: גוף מפעיל, זאת אומרת בית ספר, תנועת נוער או הכנסת, יש פה גם בנות שירות, הוא בוחר את הבנות והבנות בוחרות להתנדב אצלו.

ראובן פינסקי: אם יש לו בת שעולה לו פי שניים הוא פחות מתעניין, דבר שני, אם ניתן לה 30 ימי חופשה הוא יגיד שהוא לא רוצה, הוא רוצה רק בלי ימי חופשה.

ראובן פינסקי: לכן יש פה פערים שאנחנו צריכים לגשר עליהם.

דוד ביטן: מה זה בלי ימי חופשה?

דוד ביטן: אפילו לחיילים יש 'רגילות'.

ראובן פינסקי: נכון, הם מקבלים, יש 21 ימי חופשה, יש חופשה מיוחדת בצבא של 30 יום, אבל בצבא יש גם שישי-שבת שהם נמצאים בבסיס.

ראובן פינסקי: אצלנו אנחנו נותנים 15 יום וכל זה תוך איזון שאנחנו לא רוצים שאף אחד יגיד שהוא לא רוצה לקחת עולה בודדה כי: היא צרה בשבילי ולא סיוע בשבילי.

ראובן פינסקי: ויש מקרים כאלה, צריך לדעת את זה.

ראובן פינסקי: אז זה דבר אחד.

ראובן פינסקי: הדבר השני, חשוב מאוד שהמדינה, זאת אומרת הרשות, תממן את כל ההפרש בגין הבדידות לטובת העניין.

ראובן פינסקי: אם יש תוספת של דמי כיס ותווי שי שהצבא נותן למזון, רק לסופרים 180 שקל בחודש, והשתתפות בטיסה, שהיא תלך לבקר בבית, וכו' וכו' וכו', אלה דברים שצריך שהמדינה תממן אחרת ניצור מצב שאנשים לא ירצו עולות כי זה עולה פי שניים.

ראובן פינסקי: לכן נערכנו בהקשר הזה, עשינו את העבודה הכלכלית ומה שצריך לעשות עכשיו בעצם זה לתאם את זה עם הגורמים השונים באוצר, זה אגף התקציבים והחשב הכללי, יש לנו ועדת תעריף.

שלומית אבינח: הם כאן בדיון.

ראובן פינסקי: מאה אחוז.

ראובן פינסקי: אנחנו עשינו רק תחשיב, מה שהצגנו לך זה עוד לא סוכם איתם כשבתחשיב הבאנו בחשבון את התוספות שצריך לתת.

ראובן פינסקי: לדוגמה הורדנו את היחס, אדוני היושב ראש, לבקשתך משמונה בנות לדירה - - -

דוד ביטן: מ-12, למה אתה אומר שמונה?

ראובן פינסקי: לא, שמונה.

דוד ביטן: אני שמעתי בישיבה הקודמת 12, לא יודע על מה אתה מדבר.

ראובן פינסקי: אני אגיד לך על מה אני מדבר.

דוד ביטן: שמונה לא היו.

דוד ביטן: אולי בתקן שלכם זה שמונה, אבל בפועל היו 12.

ראובן פינסקי: לא בתקן, גם בפועל.

דוד ביטן: הבנות שהיו פה אמרו שהיו 12.

ראובן פינסקי: שמענו וגם בדקנו אחרי זה.

ראובן פינסקי: יש ממוצע של שמונה בנות בדירה בכל השירות הלאומי.

דוד ביטן: מה זה ממוצע?

דוד ביטן: זאת אומרת בדירה אחת 12 ובדירה אחת ארבע?

יוסף טייב: יש כאלה עם 14 ויש כאלה עם שתיים.

דוד ביטן: או כשבאות בנות מחו"ל?

ראובן פינסקי: אז אני אומר, אנחנו מתקצבים פר שמונה מתנדבות לדירה וזה גם מה שקורה בפועל.

ראובן פינסקי: עכשיו, לבקשתך ולבקשת הוועדה, אנחנו משנים את התחשיב לשש, זאת אומרת מפתח של שש פלוס ציוד אחר בדירה, לא ארון כתר שיש לך, זה דבר אחד, אלא ארון ארבע דלתות בדירה כזאת, יותר מקום אחסון וכו' וכו'.

ראובן פינסקי: וכשאני אומר שש בנות זה שש בנות, אבל רק שתיים בחדר, לא יותר מזה.

ראובן פינסקי: זה התיקון שאנחנו עושים.

דוד ביטן: אבל אמרנו שהסלון לא יהיה חדר.

דוד ביטן: דיברנו על דירות ארבעה חדרים.

ראובן פינסקי: נכון, ולכן בדירה של ארבעה חדרים זה שש בנות.

דוד ביטן: נכון, לא דירות שלושה חדרים.

ראובן פינסקי: לא, אפשר דירות שלושה חדרים, אבל ארבע בנות.

דוד ביטן: הם צריכים חדר כללי.

ראובן פינסקי: אגב, לא נתייחס למה שהיה פה בפעם הקודמת, לדברים שאמרו הבנות, אבל זה התקצוב וככה גם נפקח.

ראובן פינסקי: צריך לזכור שבהרבה מאוד מהמקרים, וגם זו, אני חושב, המטרה של כולנו, שאין רק דירות של בודדות, הן מתערבבות עם ישראליות.

ראובן פינסקי: התעריף, אין לי דירה רק של אמריקאיות או רק של צרפתיות, יש לפעמים, אבל בהרבה מאוד מהמקרים זה מעורבב, וטוב שכך, זה מסייע לאינטגרציה ולעידוד העלייה.

ראובן פינסקי: לכן צריך לזכור שבסוף אני מתקצב אחת לשש עבור כל בת בודדה וכשיש בת בודדה היא צריכה לקבל ארון ו-wi fi ומכונת כביסה - - -

מיכל וונש: ראובן, אם אני יכולה רק להיכנס לנקודה האחרונה ולשאול, כל עוד שיש לבנות הישראליות לאן ללכת כשנדרשים לפנות לדירות, מה שנחשפנו אליו, ולא משנה, לא אנקדוטלי, אבל כל עוד יש לבנות הבודדות לאן ללכת כשאין להן לאן ללכת בעצם.

ראובן פינסקי: אני אתייחס לפינוי של הדירות, אבל ברגע שגמרנו את התעריף הזה צריך לאשר אותו עם אגף התקציבים והחשב הכללי ואז לייצר מצב, על פי החוק אנחנו לא יכולים לתת תמיכה לבת.

ראובן פינסקי: בעבר בת בודדה, הייתי מתקצב אותה, יש לה תקן, היא הולכת לכל מקום, אז כולם אומרים: אני מרוויח תקן חדש.

ראובן פינסקי: היום בחוק שעבר, בחוק השירות האזרחי, אי אפשר לעשות את זה יותר ובעצם מה שנעשה זה נבנה שיטה שאנחנו מממנים רק את רכיב הבדידות, זאת אומרת התוספת בין בת שירות רגילה שגרה בדירה לבין בת שירות שהיא עולה בודדה הוא כ-1,200 שקל בחודש, אנחנו נממן את כל ההפרש הזה וזה בעצם ה-3.5 מיליון.

ראובן פינסקי: ברגע שאנחנו נממן נפתור את הבעיה הזו שאנשים לא ירצו את הבנות הבודדות.

שלומית אבינח: יש לי שאלה, בת עולה בודדה, מגיע לה ארון, לבת שירות לאומי חסרת עורף משפחתי, לא בקשר עם המשפחה, לא מגיע לה ארון?

ראובן פינסקי: חסרת עורף משפחתי מתוקצבת בתוכנית אחרת, מתוקצבת הרבה יותר מהדבר הזה, מקבלת גם מביטוח לאומי, גם הבטחת הכנסה, גם דברים אחרים.

ראובן פינסקי: יש לנו תוכנית מיוחדת עם משרד הרווחה, אלה תוכניות שאנחנו מממנים את כל התקנים שלהם בעלות מאוד מאוד גבוהה, זה גם הוחרג בחוק.

אלעזר שטרן: בצה"ל חסרי עורף מוגדרים חיילים בודדים.

מיכל וונש: כן, בצה"ל, אבל לא בנות השירות.

ראובן פינסקי: אצלנו זה סוג אחר של בדידות, מטופל טוב מאוד.

ראובן פינסקי: אם תרצו פעם לדבר על זה אפשר, אבל שם התקצוב הוא אחר לגמרי.

שלומית אבינח: לא, אבל שאלתי טכנית, הן גרות בדירה, אני מדברת מבחינת בנות שהן בנות 19-18, אחת היא עולה בודדה - - -

ראובן פינסקי: אבל הנערות בסיכון אצלנו זה דירות נפרדות.

שלומית אבינח: לא, אני מדברת על בת שירות לאומי שגרה באותה דירה, אחת עולה בודדה ואחת גרה כי אין לה איפה לגור, אז זאת מגיע לה ארון וזאת לא מגיע לה ארון?

ראובן פינסקי: לא, לכולן מגיע.

ראובן פינסקי: אז אני אומר, מי ש - - -

דוד ביטן: לא, אנחנו מתייחסים לעולות.

דוד ביטן: לא נכנסנו לפרטים האחרים.

ראובן פינסקי: גודל הארון, אם אתם בפרטים האלה, זה עניין של גודל הארון.

ראובן פינסקי: הבת שלי הייתה עם עולה בודדה בשירות לאומי בקרית ארבע, היו שני ארונות כתר בדירה, לבת שלי היה מדף אחד וכל השאר היה לבודדת.

שלומית אבינח: שלא לגרום למתחים בין השוהות בדירה.

ראובן פינסקי: ברור, מצד אחד.

ראובן פינסקי: מצד שני הבודדה צריכה הרבה יותר מקום עם המזוודות שלה, עם הדברים שלה.

ראובן פינסקי: העליתם את זה פה וזה נכון, וזה חלק בתוך המענה בתוך התעריף, זה ברמה שאנחנו מתמחרים ארון ארבע דלתות, סלון כולל שולחן, מכונת כביסה, כל הדברים.

ראובן פינסקי: זה ברמת השקל פר ראש, בסוף צריך לתקצב את זה בצורה הזאת.

ראובן פינסקי: כל זה נעשה, ברגע שזה יאושר, אז אחת זה לאשר את זה בוועדת התעריף ואחרי זה למצוא את שיטת התשלום שכנראה תהיה בפטור ממכרז דרך הגופים המוכרים.

שלומית אבינח: מתי זה ייכנס לתוקף?

ראובן פינסקי: אנחנו נדע לעדכן אתכם מיד אחרי הסיכום עם אגף התקציבים והחשב הכללי.

ראובן פינסקי: אני מניח שהם בדיון, נקבע זמנים ונעדכן אתכם.

ראובן פינסקי: לגבי הדיור החלופי, ביקשתם שאני אתייחס.

ראובן פינסקי: ברשותך, עוד כמה דברים.

ראובן פינסקי: אחת, לגבי הדיור החלופי, מטופל כבר כיום.

ראובן פינסקי: גם לבת שהייתה פה הוצעה דירה חלופית, זאת שהציגה, והיא פשוט לא רצתה.

ראובן פינסקי: אין דבר כזה שבת נזרקת לרחוב בזמן שמשפצים, תמיד בודקים איתה קודם כל אם יש לה סידור, משפחה, ואם לא, מסדרים לה סידור, או בדירה אחרת, או באכסניה.

דוד ביטן: לא, שמעת שלא.

ראובן פינסקי: שמעתי שלא ודיברתי איתה אחרי זה - - -

דוד ביטן: אז תגיעו להסכם אולי, למה אי אפשר עם האגודה למען החייל?

דוד ביטן: אני לא מבין.

ראובן פינסקי: האגודה למען החייל זה - - -

דוד ביטן: שבאופן זמני הם יגורו שם.

ראובן פינסקי: יש לנו פתרונות אחרים.

דוד ביטן: יש לכם בית?

ראובן פינסקי: אנחנו נפתור את זה בתוך התעריף.

ראובן פינסקי: הם נמצאים ויש לנו פתרונות להקשר הזה.

ראובן פינסקי: הסדרת מעמד הבודדת, שזה דבר מאוד משמעותי.

ראובן פינסקי: צריך לקרות בתקנות שעוברות בוועדת העבודה והרווחה.

ראובן פינסקי: ברגע שהיא תוגדר כבודדת וזה בתוך תקנות התעריף, ברגע שזה יוגדר הן יוכלו להיות זכאיות לכל הדברים של חייל משוחרר בודד, גם בת משוחררת בודדה תקבל.

ראובן פינסקי: זה בהקשר הזה.

ראובן פינסקי: ושני דברים אחרונים.

ראובן פינסקי: אחת, החלטנו יחד עם הארגונים, 'נפש בנפש', קעליטה, הבסיס של מייקל לוין ואחרים, לקבע אצלנו שולחן עגול קבוע, אחת לרבעון, קצת לפני החגים, חודש לפני החגים, לשמוע את כל הדברים שצריך ואת כל המענים שצריך לתת.

ראובן פינסקי: זה יהיה לתמיד, זה לא חד פעמי.

ראובן פינסקי: והנושא של שירות ללא עלייה, כמו שאמרת, יגיע לוועדה המקבילה, ועדת העבודה והרווחה, השר כבר אישר עקרונית - - -

דוד ביטן: מתי זה יהיה מוכן, באוקטובר?

דוד ביטן: הנוהל שיאושר, יאושר באוקטובר?

ראובן פינסקי: התקנות, עכשיו מוגש לכנסת, השר אישר את זה בשבוע שעבר, מוגש עכשיו לוועדה בכנסת, זה לפי הלו"ז של הוועדה, זה פחות קשור אלינו.

דוד ביטן: טוב.

דוד ביטן: אני מבקש שתודיע לנו שהחברים יוכלו להיות בוועדה עצמה לדיון הזה.

דוד ביטן: שטרן, רצית לומר משהו?

אלעזר שטרן: כן.

אלעזר שטרן: אני רציתי להגיד קודם כל שכל הכבוד למתנדבות ואני חושב שצריך לתת להן כמה שאפשר, אבל אני חושב שאסור להשוות אותן לחיילים או לחיילות בודדות.

אלעזר שטרן: תראה, גם כאן, לא משנה אם זה 35% או 20%, אני הקשבתי טוב למה שראובן אמר, ואני כמובן מכיר את זה, יש הבדלים מהותיים, לא רק בהיבט שדיברנו קודם, בהיבט של שמירת השירות הצבאי מעל לכל הדברים האחרים, מעל כל השירותים האחרים, שאנחנו בוודאי מעודדים אותם, אבל בת שירות לאומי, ראינו פה או 20% או 35% שעושות שנה שנייה.

ראובן פינסקי: רק 20% מהבודדות, 35% מכלל הבנות, זה ההבדל בין הנתונים.

אלעזר שטרן: כן, זה אני מכיר.

אלעזר שטרן: אוקיי, אז בסדר גמור.

אלעזר שטרן: יושב ראש הוועדה, במקרה הגבוה 35% עושים שירות לאומי שנה שנייה, כשחיילת, לא שואלים אותה בכלל.

אלעזר שטרן: זאת אומרת בת שירות לאומי רוצה להפסיק באמצע, ללכת, היא הולכת, חיילת לא.

אלעזר שטרן: הדבר השני, שמעת גם כאן את מה שאנחנו יודעים, שבת שירות לאומי בוחרת איפה היא תהיה.

דוד ביטן: לא, אבל תרשה לי רגע.

דוד ביטן: אנחנו מדברים על אלה שבאות מחו"ל, אלה שבאות מחו"ל לא צריכות לעשות צבא בכלל.

דוד ביטן: אתה מערבב בין אלה שעושות שירות לאומי מול החיילות.

אלעזר שטרן: לא, אני לא מערבב.

דוד ביטן: זה לא רלוונטי לגבי הבודדות שבאות מחו"ל.

אלעזר שטרן: אז תן לי להגיד לך למה אני לא מערבב.

אלעזר שטרן: בגלל שאתה רוצה להשוות בודדים לבודדים או בודדות לבודדות.

דוד ביטן: אז ככל שהתנאים שלהן יהיו טובים יותר הן יישארו.

אלעזר שטרן: אני בעד.

אלעזר שטרן: תן להם, מבחינתי שיהיה להם יותר מחיילות, בסדר?

אלעזר שטרן: אני אומר לך אל תשווה.

אלעזר שטרן: אני חושב שההכנסה לתקנות, לא משנה למה, יש בה בעיה.

דוד ביטן: למה יש בה בעיה?

אלעזר שטרן: בגלל שאתה צריך לייתר, לא רק לייחד, את השירות הצבאי.

אלעזר שטרן: בשירות הצבאי, כשבאה מישהי היא לא בוחרת איפה להיות.

דוד ביטן: כן, אבל הן נותנות לנו פה שנתיים, בין שנה לשנתיים סיוע.

דוד ביטן: הבנות האלה שמגיעות מחו"ל - - -

אלעזר שטרן: דוד, אני מבקש שתבין מה אני אומר לך.

דוד ביטן: אני הבנתי מה אתה אומר.

דוד ביטן: אתה אומר, אל תשווה כי בצבא הרבה יותר קשה.

אלעזר שטרן: אל תשווה.

אלעזר שטרן: אתה רוצה, בשביל הנימוקים של ראש הרשות, זו ההגדרה, ראש הרשות שהוא דואג, ובצדק, להגדיל את המספר.

אלעזר שטרן: דרך אגב, הדאגה לתנאים שלהן, אנחנו מקווים שהיא גם תגדיל את המספר של המתנדבות, נישא אותן על כפיים, בסוף הן עוזבות משפחות, אני רק רוצה להגיד שיש סכנה בהשוואה הקבועה שמנסים לעשות כאן, לא רק בוועדה הזאת.

דוד ביטן: אבל ההשוואה היחידה זה בין בודדת לבודדת, זה כל ההשוואה, לא לגבי כל החיילים בצבא.

אלעזר שטרן: לא, ההשוואה היא בין שירות לאומי לשירות צבאי.

רונן פוקסמן: ההשוואה היא בתנאים.

אלעזר שטרן: אני יודע, אני יודע.

רונן פוקסמן: לא במהות.

אלעזר שטרן: לא, מה שאני אומר, תוציאו מהדיון הזה – אתה רוצה?

אלעזר שטרן: תיתן את רשימת התנאים שאתה מבקש, ארוניות, חדרים, שכר, כל מה שאתה רוצה אני בעד, אני אומר לך שאני בעד.

דוד ביטן: אתה אומר לא להגיד השוואה.

אלעזר שטרן: בדיוק, אני חושב שאסור.

דוד ביטן: האמת שאין לי בעיה עם זה בגדול.

דוד ביטן: אתם כבר גמרתם את התקנות?

רונן פוקסמן: כן, אבל לא כתוב שם השוואה, כתוב שם התנאים - - -

אלעזר שטרן: מצוין, אז אני בעד.

רונן פוקסמן: הדבר היחיד שכתוב השוואה זה בחוק - - -

דוד ביטן: אתה אומר שזה עניין עקרוני.

אלעזר שטרן: נכון.

דוד ביטן: הבנתי, אין לי בעיה.

דוד ביטן: מבחינתי העיקר שהם יקבלו תנאים, זה הכול.

דוד ביטן: אין לי בעיה עם זה.

אלעזר שטרן: אוקיי, גם לי לא.

דוד ביטן: בבקשה, טייב, רצית להגיד משהו?

יוסף טייב: אני רוצה להתייחס, ודיברתי עם ראובן בתחילת הדיון וככה עכשיו, בד בבד, כיוון שבת שירות נמצאת אצלי בבית - - -

דוד ביטן: אל תשכח שנכון לעכשיו מה שראינו שהנושא הזה מטופל, כי מטפלים בזה, אבל בצורה – אין תקציב לכלום.

אלעזר שטרן: אני אגלה לך, גם אין תקציב אפילו לשנת שירות שנייה, או בנות שרוצות, חלקן גם לא יכולות בגלל שזה גם תקנים, כמו בצבא.

דוד ביטן: לא, אתה רואה שמה שהוא עשה, הוא הגדיל את זה ליותר בנות.

אלעזר שטרן: אבל הוא יודע, תקן אותי אם אני טועה, ראובן - - -

דוד ביטן: אם הוא יקבל את ה-3.5 מיליון אז יהיה לו.

ראובן פינסקי: זה היום לא חסם.

אלעזר שטרן: אין חסם של מגבלה של כמויות?

ראובן פינסקי: לא, כי בשנים האחרונות פתחנו המון המון תקנים מאוד איכותיים במשרדי הממשלה.

ראובן פינסקי: יש כמעט 7,000 ביקושים יותר ממשרתים בפועל.

ראובן פינסקי: זאת אומרת יש הרבה יותר תקנים שרוצים בנות.

אלעזר שטרן: הבנתי.

אלעזר שטרן: אוקיי.

דוד ביטן: אין לך תקציב, אתה צריך להגדיל את התקציב.

ראובן פינסקי: לא, יש גם תקציב לזה.

ראובן פינסקי: לא לבודדות, אני מדבר כללי.

ראובן פינסקי: בתי חולים משוועים לעוד ידיים, משרדי ממשלה רוצים עוד.

דוד ביטן: תשמע, מי שיכול לקבל ולא לוקח הוא טמבל.

דוד ביטן: אני לא מבין מה הם רוצים, אתה מקבל בחינם בחורה לשנה שלמה, מה רע?

אלעזר שטרן: בסדר, עכשיו תסתכל על מה שראובן אומר לך, מה הוא אומר?

אלעזר שטרן: אני רוצה הרבה יותר, בשפה שלי, שיעשו שנה שנייה מאשר עושות.

ראובן פינסקי: ברור.

דוד ביטן: אין שום בעיה, אבל אנחנו בוועדה לא מטפלים בכל ה - - -

אלעזר שטרן: נכון, נכון, נכון.

דוד ביטן: אז אני לא לוקח על דבר שאני – מה שאנחנו מטפלים זה יותר בבודדות שמגיעות מחו"ל ויש להן פוטנציאל לעלייה.

אלעזר שטרן: אני הבנתי.

דוד ביטן: זה הכול.

דוד ביטן: מעבר לזה אין לי מה לעשות.

אלעזר שטרן: גם אם לא הן, הילדים שלהן.

דוד ביטן: אבל צריכים לטפל בזה בוועדות אחרות.

דוד ביטן: לאיזה ועדה פנית עם זה?

ראובן פינסקי: ועדת העבודה והרווחה.

דוד ביטן: אז הם צריכים לטפל בזה.

דוד ביטן: נקווה שיטפלו בזה.

שלומית אבינח: טייב היה בזכות דיבור.

יוסף טייב: טוב, קודם כל אני שמח - - -

דוד ביטן: אתה בטח תשאל אותי כמה צרפתיות יש בזה?

יוסף טייב: לא, אני יודע את הפרטים.

שלומית אבינח: יש אגודה שהרוב שם צרפתיות.

דוד ביטן: לא, זו שאלה מתבקשת אצלך, איך זה יכול להיות?

דוד ביטן: מה, אתה עושה צחוק?

יוסף טייב: לא, אני באמת רוצה להתייחס לנושא שהוא חשוב, דיברתי על זה עם ראובן בתחילת הדיון ומדבריך, ראובן, אני מבין שיש איזה סוג של אווירה שאנחנו עושים את הכול והבנות הן אלה שלא – ככה זה היה נשמע מדבריך, שאותן בנות שהיו פה הן לא בדיוק אמרו את מה שהיה בפועל ובדקתם.

דוד ביטן: לא, הן התלוננו, מהלב.

יוסף טייב: אני לא רוצה לדבר על המקרה הספציפי, אני חושב שיש - - -

דוד ביטן: בטח נתתם להן על הראש, כאילו למה התלוננו.

ראובן פינסקי: ממש לא.

ראובן פינסקי: אתה מכיר אותי, דוד.

דוד ביטן: לא אתה, האגודות נתנו להן בראש.

דוד ביטן: לא אתה.

יוסף טייב: לא, דוד, אני רוצה להעלות את הנושא הזה כי הוא חשוב.

ראובן פינסקי: דווקא היא זומנה אליי ללשכת מנכ"ל לפגישה אישית ואז היא לא יכלה להגיע, לבקשתה.

ראובן פינסקי: הן מוזמנות.

ראובן פינסקי: להיפך, מי שמתלונן, יש סיבה למה הוא מתלונן.

שלומית אבינח: החשבונאות באגודות.

שלומית אבינח: גם אנחנו שמענו על זה.

יוסף טייב: יש פה תופעה, אני התחלתי לספר לך את הסיפור ואני חושב שחשוב שחברי הוועדה ישמעו.

יוסף טייב: אני מקבל טלפון ביום שישי בבוקר, יותר נכון בצהריים, באחת בצהריים, שיש בת שירות שעושה את השירות שלה בבית ספר חורב בירושלים, נמצאת בדירה וכרגע מבקשים ממנה לעזוב את הדירה.

יוסף טייב: היא מתקשרת בבכי לאמא שלה בצרפת שאין לה מושג לאיפה היא צריכה ללכת.

ראובן פינסקי: מה זה לעזוב את הדירה?

יוסף טייב: לעזוב את הדירה, לעשות בידוד במקום אחר.

ראובן פינסקי: בידוד, לא אמרת בידוד.

ראובן פינסקי: לא ביקשו ממנה לעזוב את הדירה, היא צריכה להיכנס לבידוד.

יוסף טייב: נכון, נכון, בעקבות חשיפה שלה לחולה מאומת ביקשו ממנה ללכת לעשות בידוד, איפה היא צריכה לעשות בידוד?

יוסף טייב: היא לא יודעת.

יוסף טייב: היא מתקשרת למשפחה שלה, כנראה הדירות של המשפחה שלה קטנות, היא לא מצליחה למצוא מקום, חצי שעה לפני שבת הילדה ברחוב, כן?

יוסף טייב: בלית ברירה אמרתי לה, תשמעי, חצי שעה לפני שבת, תבואי הביתה.

יוסף טייב: היא נמצאת כרגע, עד הרגע הזה, אצלי בבית בחדר שיש לו כניסה חיצונית.

דוד ביטן: קודם כל כל הכבוד.

יוסף טייב: זה לא העניין.

יוסף טייב: העניין הוא כזה, שבעצם למזלה היא נפלה על מישהו שאיכשהו יכול היה לארח אותה.

יוסף טייב: אם אני לא הייתי נותן לה מענה זה היה ברור שהיא הייתה עושה שבת בחוץ.

יוסף טייב: עכשיו, בעקבות אותה תקרית - - -

דוד ביטן: מה אתם עושים באמת עם אלה ש - - -

שלומית אבינח: טוב שהיא ידעה להגיע אליך.

יוסף טייב: והיא ידעה להגיע אלינו.

ראובן פינסקי: חבר'ה, אתם עוקבים גם על הצ'ט של הזום?

ראובן פינסקי: כי הרכזת שלה כותבת שהוצעה לבחורה הזאת מלונית.

יוסף טייב: אז לאותה בחורה שנמצאת כרגע אצלי בבית - - -

אלעזר שטרן: בבית אצלו יותר טוב.

יוסף טייב: כן, ודאי שיותר טוב.

דוד ביטן: למה לא?

ראובן פינסקי: אבל הוצע לה משהו?

ראובן פינסקי: הוצעה לה מלונית או שהיא הייתה ברחוב?

יוסף טייב: לא, אמרו לה - - -

ראובן פינסקי: הוציאו אותה מהבית ואמרו לה: תהיי ברחוב?

יוסף טייב: לא, אז אני אומר לך, ראובן, היא אצלי - - -

ראובן פינסקי: אתה אומר שזרקו אותה לרחוב.

יוסף טייב: אז אני אומר לך, אמרו לה שיארגנו לה מלונית, חצי שעה לפני שבת לא ארגנו לה מלונית.

ראובן פינסקי: אולי היא לא רצתה.

יוסף טייב: לא, אני לא חושב שהיא לא רצתה, כי בוא, בן אדם לא נשאר חצי שעה – אבל זה לא, אני בכוונה לא רוצה - - -

ראובן פינסקי: לא הייתה אף בת שירות חצי שעה לפני שבת ברחוב.

ראובן פינסקי: סליחה שאני – היא לא הייתה ברחוב.

ראובן פינסקי: אולי לא היה פתרון - - -

יוסף טייב: אז אני אומר לך חצי שעה, אתה יודע מה?

יוסף טייב: היא הגיעה אפילו בצפירה, אצלנו יש צפירה, היא הגיעה - - -

דוד ביטן: אולי הייתה איזה אי הבנה.

יוסף טייב: זה לא העניין, ראובן, אני לא בא לדבר על המקרה הקונקרטי ולא על מקרה ספציפי מסוים, לא על השתיים שהיו לפני כן ולא זאת שנמצאת אצלי בבית.

דוד ביטן: טייב, למה לא צלצלת לראובן?

יוסף טייב: כי זאת שנמצאת אצלי בבית היא כרגע אצלי בבית.

יוסף טייב: התופעה היא יותר גרועה, שבעקבות כך אותה ילדה החליטה לחזור לצרפת בחגים בפחד שלא יהיה לה איפה להיות.

יוסף טייב: על זה הוסיפו חטא על פשע, על זה אומרים לה שעל 12 יום הבידוד, שהיא כבר עשתה בכניסתה לארץ לפני שהיא התחילה את השירות, כבר 12 ימי מחלה הלכו לה, עכשיו יש לה עוד 12 ימים על הבידוד שהיא עשתה עכשיו, היא תחזור מצרפת, יש לה עוד 12 ימי בידוד, הווה אומר שימי המחלה שלה הלכו.

יוסף טייב: אני חושב שעל הדבר הזה אנחנו צריכים לחשוב איך אנחנו נותנים מענה לאותן בנות שמגיעות מחו"ל ומצורך כלשהו צריכות לחזור וללכת וימי המחלה הולכים להם על פארש.

ראובן פינסקי: יש לזה פתרון אצלנו בנוהל, זה נקרא חופשה מיוחדת קורונה שהמנכ"ל רשאי לאשר ימי חופשה עודפים.

ראובן פינסקי: היא רק שבועיים בשירות הלאומי.

יוסף טייב: נכון.

ראובן פינסקי: בסבב הקודם של הקורונה לא אישרנו לאף אחת לצאת.

דוד ביטן: מה זה ימי המחלה הזה?

דוד ביטן: מה זה העניין הזה?

דוד ביטן: היא לא עובדת אצלך.

ראובן פינסקי: היא לא עובדת, אבל היא בשירות לאומי ויש מכסה של ימי מחלה.

ראובן פינסקי: אם היא חולה, חס וחלילה, אז יש ועדה רפואית עד 90 יום.

דוד ביטן: אז אם היא חולה יותר, מה עושים?

דוד ביטן: מורידים לה מה-500 שקל שאתם נותנים לה?

ראובן פינסקי: לא, מה פתאום?

ראובן פינסקי: יש ועדה רפואית, אם היא חולה - - -

דוד ביטן: נגיד שהיא חולה יותר מימי מחלה, מה התוצאה של זה?

ראובן פינסקי: אז היא מקבלת עד 90 יום אישור.

דוד ביטן: נגיד שלא, מה פה העניין?

דוד ביטן: איזה סנקציה יש נגדה?

ראובן פינסקי: אין שום סנקציה.

דוד ביטן: היא לא עובדת אצלכם.

ראובן פינסקי: בצבא מישהי שחולה יותר מ-X ימים הוא משחרר אותה, אצלנו אנחנו יכולים לתת עד 90 יום ועדה רפואית, ואנחנו עושים את זה, יש פתרון.

דוד ביטן: אבל היא לא חולה, היא רק נכנסה לבידוד.

ראובן פינסקי: אז אני אומר, בהקשר הזה יש חופשה מיוחדת שאנחנו יודעים לתת.

ראובן פינסקי: אין שום בעיה, רק צריך לפנות.

ראובן פינסקי: לא פנו עדיין.

ראובן פינסקי: אגב, גם תוך כדי הדיון אני מקבל שהסיפור היה ביום חמישי והוצעה לה מלונית כבר ביום חמישי, אבל אחרי זה נבדוק את הפרטים.

יוסף טייב: אוקיי.

דוד ביטן: בסדר, תבדקו, זה סתם נפל בין הכיסאות.

דוד ביטן: אולי היא רצתה להיות אצלך, אני יודע מה?

יוסף טייב: בשמחה, היא יכולה להיות כל השנה אצלי, אין לי בעיה, רק היא לא היחידה, אין לי מלונית.

דוד ביטן: כמה חדרים יש לך בבית?

יוסף טייב: אם הייתה לי מלונית, הייתי בשמחה, אבל אין.

ראובן פינסקי: עשרות בנות בודדות נכנסו לבידוד ואנחנו בכל המקרים האלה מטפלים ישירות, אנחנו מול העמותות.

דוד ביטן: חבל שלא צלצלת אליו ישירות ביום שישי.

יוסף טייב: האמת - - -

ראובן פינסקי: הוא רצה שהיא תהיה אצלו בשבת.

דוד ביטן: לא, ברצינות, היית מצלצל ואני מאמין שהבעיה הייתה נפתרת.

יוסף טייב: האמת שלא היה לי את הטלפון ויום שישי, אתה יודע, היה עמוס.

יוסף טייב: אני הייתי בסיור ביום שישי.

דוד ביטן: היית צריך לצלצל למנהלת שלנו והמנהלת שלנו הייתה פותרת לך את הבעיה.

יוסף טייב: בסדר, נפלנו.

יוסף טייב: היא הייתה אצלי, הכול בסדר.

ראובן פינסקי: שלומית, אני כבר במועדפים שלה.

ראובן פינסקי: יש לך מנהלת ועדה - - -

דוד ביטן: אתה מספר לי?

דוד ביטן: אתה לא רואה שאנחנו עובדים כל היום בגללה?

ראובן פינסקי: מדהים.

שלומית אבינח: בזכותה, לא בגללה.

דוד ביטן: את מי אנחנו מעלים בזום?

שלומית אבינח: את האוצר, איציק דניאל.

דוד ביטן: כן.

דוד ביטן: אני רוצה להעלות את משרד האוצר.

דוד ביטן: איציק, בוקר טוב.

איציק דניאל: בוקר טוב.

דוד ביטן: כן, מה אתה יכול לדווח לנו?

דוד ביטן: אני דיברתי עם שר האוצר, מה שביקשתי זה מיליון שקל עד סוף השנה כדי לסיים את 2020 לקראת התקציב הבא.

דוד ביטן: תכלס, אני לא יודע מה יצא כי הם ישבו ביום חמישי בערב, נכון?

דוד ביטן: מתי זה אושר?

שלומית אבינח: בעשירי לחודש.

דוד ביטן: אמרו לי שהנושא נפתר, בתקציב כזה מיוחד, אבל עוד לא קיבלתי מידע, אתה יודע מזה משהו?

איציק דניאל: אז אני בדקתי לפני הישיבה עם הגורמים הרלוונטיים אצלנו וככל הידוע לי כרגע במסגרת המענה שניתן, ה-11 מיליארד שקלים, לא נמצא מענה לסוגיה הזאת ולא הוקצו התקציבים האמורים.

איציק דניאל: אנחנו כן עובדים ביחד עם הרשות למצוא מענה במסגרת היטל ביצוע של השירות ואולי הסטות תקציביות מתוך התקציב הקיים ולראות איך נותנים לזה מענה, אבל זה משהו שעדיין לא קיבל פתרון.

איציק דניאל: זה במישור האחד.

איציק דניאל: במישור השני, כמו שדווח לכנסת וגם לוועדה הרלוונטית, אנחנו כבר מתחילים לעבוד על תקציב 2021 ואנחנו מקווים שבמסגרת תקציב 2021 יימצא המענה הנדרש לסוגיה הזאת.

איציק דניאל: ככל הידוע לי, לשאלתך, אני מכיר שכרגע לא נמצא המענה, המקור התקציבי.

דוד ביטן: איציק, כמובן שהנושא הזה חייב לבוא לידי מענה, הנושא של הבנות שמתנדבות ולא מקבלות תנאים הוא בלתי אפשרי, גם לנו כמדינה, וגם כאנשים.

דוד ביטן: לא יכול להיות שהן יבואו לחו"ל, יתנדבו אצלך ובסופו של דבר הן לא מקבלות את התנאים הדרושים.

דוד ביטן: אני חושב שזה הדבר המינימלי שאנחנו יכולים לסייע לבנות האלה.

איציק דניאל: אני מסכים איתך לחלוטין.

איציק דניאל: אני יכול להגיד לך שיושב ראש הרשות העלה את זה בפנינו ואנחנו עושים את מרב המאמצים כדי שיינתן מענה תקציבי לסוגיה.

דוד ביטן: אני מאמין שכן כי אני חושב שגם אתה מבין שזה נושא שצריך למצוא לו פתרון.

איציק דניאל: לחלוטין.

דוד ביטן: אנחנו תיכף חוזרים אליך.

דוד ביטן: יש עוד מי?

שלומית אבינח: יש הרבה בזום, כל הארגונים, יש גם את הצבא, השאלה את מי אתה רוצה.

דוד ביטן: טוב, מה שאני מבקש זה חמש דקות הפסקה.

דוד ביטן: אני עוצר את הישיבה לחמש דקות.

שלומית אבינח: מחדשים.

שלומית אבינח: אתה רוצה את איציק דניאל עוד פעם?

דוד ביטן: תביאי לי אותו רגע.

איציק דניאל: אני איתכם.

דוד ביטן: איציק, מה אתה יכול להגיד לנו?

איציק דניאל: אני כרגע שוחחתי עם עידן, ראש המטה של השר, והוא אומר שהוא צריך לעשות כמה בדיקות בנושא ואני מקווה שהוא יחזור אליי בהקדם עם איזה שהיא תשובה.

דוד ביטן: מתי תשובה?

איציק דניאל: אני ממתין לו, שוחחנו ממש לפני איזה חמש או עשר דקות, הוא מקווה ש - - -

דוד ביטן: בסדר, טוב, אז אנחנו ננעל את הישיבה ונמתין לך לתשובה שתיתן למנהלת הוועדה, אוקיי?

איציק דניאל: אין שום בעיה.

דוד ביטן: תודה.

דוד ביטן: אוקיי, אז אפשר לסיים את הישיבה הזאת, אנחנו נדווח לך, לפי זה תמשיך הלאה.

דוד ביטן: אני חושב שהבעיה תיפתר.

דוד ביטן: הישיבה נעולה.